钦定古今图书集成/理学汇编/经籍典/第082卷 > 程迥周易古占 > 《太极第一》
## 钦定古今图书集成/理学汇编/经籍典/第082卷 > 程迥周易古占 > 《太极第一》

太极者，乾坤未列，无象可见；大衍未分，无数可数。其
理谓之道，其物谓之神。《庄子》谓“道在太极之先而不
为高”者，非也。太极与道，不可以差殊观也。是故道之
超乎象数则为太极，行乎象数则为乾坤，一出一入，
皆道也。虽然，以时论之，不必求诸天地开辟之先。今
一昼一夜，阳生于子，阴生于午，盖有不倚于阴阳而
生阴阳者也。太极者，大中也。非若日之中而有昃，国
之中而有外，位之中而有上下，太极无方无体，其所
谓中者，因阴阳倚于一偏而后见也。先儒谓天地未
分，元气混而为一，老子谓“道生一”是也。故说者谓太
极已见气也，非无也，胡不以在物者验之乎？当干未
资始，恶可谓之有一？气未丽天，又恶可谓之有一？故
一物具天地之理。明乎此，则可以探《易》之原矣。